钦定古今图书集成/明伦汇编/氏族典/第113卷 > 崔遵度
## 钦定古今图书集成/明伦汇编/氏族典/第113卷 > 崔遵度

按《宋史崔遵度传》，“遵度，字坚白，本江陵人，后徙淄州
之淄川，纯介好学。始七岁，授经于叔父宪，尝以《春秋》
编年、《史》《汉》纪传之例问于宪，宪曰：‘此儿他日成令名
矣’。”太平兴国八年，举进士，解褐和州主簿，换临汾，馈
刍粮，三抵绥州，涉无定河，河沙与水混，流无定迹，陷
溺相继，遵度悯之，著铭以纪焉。端拱初，转运副使夏
侯涛上其勤状，召归，对便坐，因献文自荐。时新建秘
阁，命中书试作颂一首，擢著作佐郎。淳化中，吏部侍
郎李至荐之，迁殿中丞，出知忠州。李顺之乱，贼遣其
党张馀来攻，遵度领甲兵百馀，背城而战，贼逾堞以
入，遵度投江中，赖州兵援之得免。坐失城池，贬崇阳
令，移鹿邑。咸平初，复为太子中允。景德初，内出遵度
名，引对崇政殿。诏索所著文，召试舍人院，改太常丞直史馆。会修《两朝国史》，与路振并为编修官。大中祥
符元年，命同修起居注。东封，进博士。祀汾阴，以覃庆
为左司谏。七年，东郊，遵度典记注书“昊天”为“天皇”，坐
降右正言。逾岁，复秩。九年，仁宗以寿春郡王开府，诏
宰相择耆德方正、有学术之士，遂命与张士逊并为
王友。改户部员外郎，赐服金紫，府中文翰，皆遵度所
作。《国史》成，拜吏部员外郎。昇邸进封，改礼部郎中，充
谘议参军。储宫建，又加吏部兼左谕德。未几，命使契
丹，判司农寺。天禧四年八月卒，年六十七。仁宗即位，
特诏赠工部侍郎。有集二十卷。